### NN 59/2019 (14.6.2019.), Rješenje o određivanju područja stalnog graničnog prijelaza za međunarodni promet putnika i roba u zračnom prometu Pula

POLICIJSKA UPRAVA ISTARSKA

1138

Na temelju članka 12. stavka 2. Zakona o nadzoru državne granice (»Narodne novine« broj 83/13 i 27/16), a u vezi s člankom 7. Pravilnika o uvjetima i načinu određivanja područja graničnog prijelaza (»Narodne novine« broj 150/04) Policijska uprava istarska donosi

RJEŠENJE

O ODREĐIVANJU PODRUČJA STALNOG GRANIČNOG PRIJELAZA ZA MEĐUNARODNI PROMET PUTNIKA I ROBA U ZRAČNOM PROMETU PULA

Članak 1.

Područje stalnog graničnog prijelaza za međunarodni promet putnika i roba u zračnom prometu Pula određuje se kao dio štićenog područja međunarodnog aerodroma Zračna luka Pula.

Članak 2.

Međunarodni aerodrom Zračna luka Pula namijenjen je za prihvat i otpremu zrakoplova u domaćem i međunarodnom prometu kojima se obavljaju usluge zračnog prijevoza, školovanje letačkog osoblja i operacije općeg zrakoplovstva.

Članak 3.

Granica područja stalnog graničnog prijelaza za međunarodni promet putnika i roba u zračnom prometu Pula proteže se rubovima stajanki za zrakoplove u linijskom prometu i zrakoplove općeg zrakoplovstva, kada je na njima zaustavljen ili parkiran zrakoplov u operativnom statusu u međunarodnom zračnom prometu, do točke spoja sa sortirnicom prtljage, unutarnjim zidovima sortirnice do južnog zida suterena putničke zgrade te u pravcu istoka do jugo-istočnog ugla suterena putničke zgrade te rubom prometnice koja se spaja sa stajankom. U prizemlju putničke zgrade proteže se zidom koji ograđuje štićenu zonu; od istočnog ulaza u putničku zgradu, vanjskim zidovima službenih prostorija carine i granične policije, metalno/staklenom ogradom do linije za prijavu putnika za let, zidom koji u pravcu zapada odvaja kritičnu zonu zaštitno-ograničenog područja od štićenog područja, te vanjskim zidovima prostora za međunarodni odlazak i dolazak putnika.

Članak 4.

Granica područja stalnog graničnog prijelaza za međunarodni promet putnika i roba u zračnom prometu »PULA« proteže se i kružnicom radijusa 100 m s ishodištem u centru dijela operativne površine na kojoj je zaustavljen ili parkiran zrakoplov u operativnom statusu u međunarodnom zračnom prometu, osim ako se radi o zrakoplovu koji je predmet izvanrednog događaja.

Članak 5.

Površina područja stalnog graničnog prijelaza za međunarodni promet putnika i roba u zračnom prometu Pula iznosi 78.787 m² i obuhvaća katastarske čestice broj 673/1, 673/2, 673/6, 673/12, 645/14, 645/15, 674/4, 673/6, 674/4, 2637/7, 2637/8 k.o. Valtura i dijelove katastarskih čestica 651/13 i 676 k.o. Valtura.

Članak 6.

Područje stalnog graničnog prijelaza za međunarodni promet putnika i roba u zračnom prometu Pula obuhvaća sljedeće prostore, objekte, stabilne uređaje i naprave:

– stajanke za zrakoplove u linijskom prometu, stajanke za zrakoplove općeg zrakoplovstva,

– prostor putničkog terminala za prihvat putnika u međunarodnom zračnom prometu, s pripadajućim službenim prostorijama granične policije, carine, kontrolnim kućicama za graničnu i carinsku kontrolu i pripadajućim RTG uređajima za carinsku kontrolu,

– sortirnica za prihvat predane prtljage putnika u međunarodnom zračnom prometu s pripadajućim pokretnim trakama i uređajima za dostavu prtljage, te prostor skladišta ureda za izgubljene stvari,

– sortirnica za otpremu predane prtljage putnika u međunarodnom i domaćem zračnom prometu s pripadajućim radnim prostorijama, pokretnim trakama, rendgenskim uređajima i ostalim napravama koje se koriste u procesu otpreme predane prtljage putnika,

– prostor za graničnu i carinsku kontrolu putnika u međunarodnom odlasku s pripadajućim radnim prostorijama policije i carine, sanitarnim prostorijama te kontrolnim kućicama za graničnu i carinsku kontrolu,

– prostor za putnike u međunarodnom zračnom prometu s putničkim izlazima broj 1-4 te pripadajućim sanitarnim i ugostiteljskim prostorijama, prostor bescarinskih trgovina s pripadajućim radnim i skladišnim prostorijama,

– prostorije robno-carinskog skladišta u zaštitno ograničenom području zračne luke,

– prostor određen kružnicom radijusa od 100 m s ishodištem u geometrijskom težištu prostora na manevarskim površinama zračne luke kada je na njemu zaustavljen ili parkiran zrakoplov u operativnom statusu u međunarodnom zračnom prometu.

Članak 7.

Stupanjem na snagu ovog rješenja prestaje važiti Pravilnik o određivanju područja stalnog međunarodnog zračnog graničnog prijelaza I. kategorije u Zračnoj luci Pula (»Narodne novine« broj 88/03).

Članak 8.

Ovo Rješenje stupa na snagu osmoga dana od dana objave u »Narodnim novinama«.

Broj: 511-08-40-1955-2019.
 Pula, 30. travnja 2019.

Načelnik
 Božo Kirin, v. r.